
Fehérjeizolációs protokoll optimalizálása glikozilációs mintázat vizsgálatokhoz

Bevezetés: Az alfa-1-savas glikoprotein (AGP) cukormintázatának változásaiban megnyilvánuló potenciális biomarker jellegét számos kórképben vizsgálták. Ennek megbízható vizsgálataihoz olyan mintaelőkészítésre van szükség, mely során az interferáló komponenseket eltávolítjuk a mintából. Az igen költségesnek tekinthető immunoaffinitás alapú módszerek mellett a molekula tisztítására szerves oldószeres extrakciót alkalmaznak, mely jellemzően nehezen reprodukálható, az AGP mellett változó mennyiségben egyéb szennyező fehérjéket, döntően albumint tartalmazó mintákat eredményez. Kutatócsoportunk célitűzése a szerves oldószeres extrakción alapuló mintaelőkészítési protokoll felülvizsgálata és optimalizálása egy megfelelő elválasztástechnikai módszer munkafolyamatba illesztésével, az albumin depletálása céljából. A mintaelőkészítés során ezáltal tiszta AGP kinyerése, lehetővé téve így a molekula oligoszacharid szerkezetének biomarker kutatási irányú mennyiségi vizsgálatát.
Módszerek: A munkánk során a kapott vérmintákból szérumot nyertünk ki, majd az AGP-t kloroformos-metanolos extrakcióval dúsítottuk. Következő lépésben az AGP-t anioncserélő kromatográfiával tisztítottuk az egyéb szérumfehérjéktől. Albuminmentesítés céljából méretkizárásos, hidrofób kölcsönhatáson alapuló és festék-ligand affinitás kromatográfiás módszereket használtunk, vizsgáltuk ezek hatékonyságát. A minták sómentesítését méretkizárásos kromatográfiával végeztük. A mintaelőkészítés során az egyes lépések között a fehérjeminták tisztaságát és az alkalmazott módszerek hatékonyságát gélelektroforézissel ellenőriztük, az izolált minták AGP tartalmát folyadékkromatográfiával kapcsolt tömegspektrometriával határoztuk meg.
Eredmények: A vizsgált módszerek közül a festék-ligand affinitás kromatográfiával értük el a legjobb eredményeket, melyet így integráltunk a mintaelőkészítési protokollba. Az új módszer alapján kinyert minták teljesen albuminmentesek, és az izolált fehérje 95% tisztaságú.
Megbeszélés: A protokoll alkalmas nagytisztaságú AGP vérszérumból történő kinyerésére. Alkalmazásával minimalizálhatók a szennyező komponensekből adódó interferenciák és intenzitáskülönbségek. Lehetővé teszi továbbá belső standard integrálását az analitikai munkafolyamatba, támogatva a molekula glikozilációs mintázatában bekövetkező kvantitatív változások nyomon követését daganatos és egyéb megbetegedésekben.



